На основу члана 200. став 6. Устава Републике Србије,

Влада, уз супотпис председника Републике, доноси

УРЕДБУ

о ограничавању малопродајне цене заштитних средстава за време ванредног стања насталог услед болести COVID-19 изазване вирусом SARS-CoV-2

Члан 1.

Овом уредбом ограничавају се малопродајне цене заштитне опреме − маски (у даљем тексту: заштитна средства) за време ванредног стања насталог услед болести COVID-19 изазване вирусом SARS-CoV-2 које Републички фонд за здравствено осигурање дистрибуира привредним субјектима у циљу благовременог и равномерног снабдевања тржишта.

Члан 2.

Републички фонд за здравствено осигурање испоручује правним лицима која се баве дистрибуцијом заштитних средстава на основу захтева, односно достављене наруџбенице – требовања у количини од најмање 500.000 комада заштитних средстава (маски).

Правна лица из става 1. овог члана уз наруџбеницу – требовање доставаљају списак привредних субјеката који се баве малопродајом заштитних средстава за даљу продају тражених количина.

Влада посебним актом одобрава испоруку и одређује услове испоруке заштитних средстава правним лицима из става 1. овог члана.

Члан 3.

Малопродајна цена за заштитна средства набављена у складу чланом 2. ове уредбе максимално може износити 120 динара по комаду, са урачунатим ПДВ-ом.

Члан 4.

Привредни субјекти који се баве малопродајом заштитних средстава за време ванредног стања по једној купопродаји могу испоручити физичком лицу – крајњем купцу највише 10 комада заштитних средстава (маски).

Ограничење из става 1. овог члана односи се и на случај када се заштитна средства у малопродајном објекту набављају и за потребе правног лица.

Члан 5.

Новчаном казном од 300.000 до 2.000.000 динара казниће се правно лице, ако подаци из члана 2. став 2. који се прилажу нису истинити.

Новчаном казном од 50.000 до 150.000 динара казниће се за прекршај из става 1. овог члана одговорно лице у правном лицу.

Члан 6.

Новчаном казном од 300.000 до 2.000.000 динара казниће се правно лице, ако поступи супротно обавезама прописаним у чл. 3. и 4. ове уредбе.

Новчаном казном од 200.000 до 500.000 динара за прекршај из става 1. овог члана казниће се предузетник.

Новчаном казном од 50.000 до 150.000 динара казниће се за прекршај из става 1. овог члана физичко лице или одговорно лице у правном лицу.

Члан 7.

Ова уредба ступа на снагу даном објављивања у „Службеном гласнику Републике Србије”.

05 Број: 53-2770/2020

У Београду, 22. марта 2020. године

В Л А Д А

|  |  |
| --- | --- |
| ПРЕДСЕДНИК РЕПУБЛИКЕ  Александар Вучић | ПРЕДСЕДНИК ВЛАДЕ  Ана Брнабић |